Broj: 711-I-1891-P-389-18/19-05-11

Zagreb, 12. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Stjepana Basara, zamjenika gradonačelnika Grada Ozlja,** na 62. sjednici, održanoj 12. rujna 2019.g., donosi sljedeću:

**ODLUKU**

1. **Istovremenim obnašanjem dužnosti zamjenika gradonačelnika Grada Ozlja i obavljanjem poslova direktora trgovačkih društava AQUAESTIL PLUS d.o.o. i AQUAESTIL PPN d.o.o., u razdoblju od stupanja na dužnost 8. lipnja 2017.g. do dana donošenja predmetne Odluke, dužnosnik Stjepan Basar počinio je povrede članka 14. stavka 1. ZSSI-a.**
2. **Propustom prenošenja, na povjerenika, upravljačkih prava na temelju udjela u kapitalu trgovačkog društva AQUAESTIL PLUS d.o.o., u razdoblju od stupanja na dužnost 8. lipnja 2017.g. do dana donošenja predmetne Odluke, i udjela u kapitalu trgovačkog društva AQUAESTIL PPN d.o.o., u razdoblju od stupanja na dužnost 8. lipnja 2017.g. do 31. listopada 2017.g., u kojima dužnosnik ima više od 0,5% udjela u vlasništvu, dužnosnik Stjepan Basar počinio je povredu članka 16. stavka 1. ZSSI-a.**
3. **Istovremenim obnašanjem dužnosti zamjenika gradonačelnika Grada Ozlja i obavljanjem poslova upravljanja obrtom Obrt za obradu i presvlačenje metala, METALIZACIJA BASAR u vlasništvu dužnosnika, u razdoblju od stupanja na dužnost 8. lipnja 2017.g. do dana donošenja predmetne Odluke, dužnosnik Stjepan Basar počinio je povredu članka 14. stavka 1. ZSSI-a.**
4. **Za povrede ZSSI-a, opisane pod točkama I., II. i III. izreke ove odluke, dužnosniku Stjepanu Basaru izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 4.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**
5. **Upućuje se dužnosnik Stjepan Basar, da u roku od 30 dana od zaprimanja ove Odluke, otkloni povrede ZSSI-a utvrđene u točkama I., II. i III. izreke ove odluke. U protivnom, Povjerenstvo će protiv dužnosnika pokrenuti novi postupak zbog povrede odredbi ZSSI-a.**

Obrazloženje

Povjerenstvo je na 40. sjednici, održanoj 1. ožujka 2019.g, pokrenulo postupak za odlučivanje o sukobu interesa protiv dužnosnika Stjepana Basara, zamjenika gradonačelnika Grada Ozlja, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova direktora trgovačkih društava AQUAESTIL PLUS d.o.o. i AQUAESTIL PPN d.o.o. Postupak je pokrenut i zbog moguće povrede članka 16. stavka 1. ZSSI-a, koja proizlazi iz propusta da na drugu osobu (povjerenika) prenese upravljačka prava na temelju udjela u kapitalu trgovačkih društava AQUAESTIL PLUS d.o.o. i AQUAESTIL PPN d.o.o. u kojem dužnosnik ima više od 0,5% udjela u vlasništvu, kao i zbog moguće povrede članka 14. stavka 1. ZSSI-a koja proizlazi iz istovremenog obnašanja navedene dužnosti i obavljanja poslova upravljanja obrtom Obrt za obradu i presvlačenje metala, METALIZACIJA BASAR u vlasništvu dužnosnika.

Odluka o pokretanju postupka dostavljena je dužnosniku elektroničkom dostavom 9. travnja 2019.g.

Dužnosnik je pristupio 62. sjednici Povjerenstva te je tom prilikom naveo kako nije osobno zaprimio odluku o pokretanju postupka, odnosno da je netko iz Grada Ozlja otvorio njegov korisnički pretinac. Dužnosnik je u spis predmeta dostavio pisano očitovanje na Odluku o pokretanju postupka te punomoć za zastupanje.

U očitovanju dužnosnik navodi kako priznaje da je počinio formalni propust kad je ostao suvlasnikom i jednim od direktora trgovačkog društva AQUAESTIL PLUS d.o.o., kao i vlasnikom Obrta Metalizacija Basar iz Ozlja. U odnosu na trgovačko društvo AQUAESTIL PPN d.o.o. dužnosnik navodi kako je upravljačka prava prenio na …………………………., a temeljem ugovora koji dostavlja u prilogu očitovanja. Dužnosnik ističe kako navedena društva niti obrt nikad nisu bila u poslovnom odnosu s Gradom Ozljem, niti s trgovačkim društvima kojih je vlasnik i osnivač Grad Ozalj.

Dužnosnik ističe kako dužnost zamjenika gradonačelnika Grada Ozlja obnaša volonterski. Također navodi kako je u vrijeme stupanja na dužnost zamjenika gradonačelnika Grada Ozlja imao ozbiljnih zdravstvenih problema, o čemu dostavlja medicinsku dokumentaciju. Obveze na radnom mjestu uzrokovale su da do danas nije prenio vlasnički udio niti upravljačka prava u trgovačkom društvu AQUAESTIL PLUS d.o.o. i upravljanje obrtom na povjerenika te se obvezuje da će isto učiniti u najkraćem roku.

Dužnosnik je na sjednici usmeno u bitnom ponovio navode iz pisanog obrazloženja.

Člankom 3. stavkom 1. podstavkom 43. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Uvidom u Registar dužnosnika utvrđeno je kako je dužnosnik Stjepan Basar na dužnost zamjenika gradonačelnika Grada Ozlja stupio 8. lipnja 2017.g. Stoga je i Stjepan Basar, povodom obnašanja dužnost zamjenika gradonačelnika Grada Ozlja, obvezan postupati sukladno odredbama ZSSI-a.

Dužnosnik Stjepan Basar je dana 7. srpnja 2017.g. podnio Izvješće o imovinskom stanju dužnosnika povodom stupanja na dužnost zamjenika gradonačelnika Grada Ozlja. Uvidom u dostavljeno izvješće Povjerenstvo je utvrdilo kako je dužnosnik pod rubrikom „Podaci o drugim poslovima dužnosnika tijekom obnašanja mandata“ naveo kako obavlja poslove direktora u trgovačkim društvima AQUAESTIL PLUS d.o.o. od 1. lipnja 1999.g. i AQUAESTIL PPN d.o.o. od 1. srpnja 2016.g. Pod rubrikom „Poslovni udjeli, dionice i vrijednosni papiri u poslovnim subjektima“ dužnosnik je naveo kako je 50% vlasnik trgovačkog društva QUAESTIL PLUS d.o.o. i 50% vlasnik društva AQUAESTIL PPN d.o.o., kao i da prijenos prava u navedenim društvima nije izvršen. Dužnosnik je također prijavio i kako je vlasnik obrta Metalizacija Basar, OIB: 05615704416.

Uvidom u Sudski registar Trgovačkog suda u Zagrebu utvrđeno je da je pod MBS: 020013274 upisano trgovačko društvo AQUAESTIL PLUS d.o.o., OIB: 31474494722. Kao jedan od dva osnivača/člana društva te kao osoba ovlaštena za zastupanje društva, direktor, upisan je dužnosnik Stjepan Basar. Nadalje, pod MBS: 081041078 upisano je društvo AQUAESTIL PPN d.o.o., OIB: 33485581329. I u ovom društvu kao jedan od dva osnivača/člana društva te kao osoba ovlaštena za zastupanje društva, direktor, upisan je dužnosnik Stjepan Basar.

Uvidom u dostavljeni Ugovor o prijenosu upravljačkih prava u trgovačkom društvu AQUAESTIL PPN d.o.o. od 31. listopada 2017.g. utvrđeno je kako je navedenim Ugovorom dužnosnik Stjepan Basar na …………….., kao povjerenika, prenio upravljačka prava koja ima na temelju udjela u trgovačkom društvu AQUAESTIL PPN d.o.o., a koji udio iznosi 50%. Ugovor je ovjeren kod Javnih bilježnika Augustinović Marina – Tranfić Željka, pod brojem: OV-11936/17.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 16. stavkom 1. ZSSI-a propisano je da je dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti dužan prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Slijedom navedenog, Povjerenstvo je utvrdilo kako je dužnosnik Stjepan Basar istovremeno uz obnašanje dužnosti zamjenika gradonačelnika Grada Ozlja, od dana stupanja na dužnost 8. lipnja 2017.g., obavljao i poslove direktora trgovačkih društava AQUAESTIL PLUS d.o.o. i AQUAESTIL PPN d.o.o., što je protivno zabrani iz članka 14. stavka 1. ZSSI-a, kao i da je nakon stupanja na javnu dužnost propustio prenijeti upravljačka prava na temelju udjela u kapitalu trgovačkih društava AQUAESTIL PLUS d.o.o. i AQUAESTIL PPN d.o.o., u kojima dužnosnik ima više od 0,5%, na drugu osobu (povjerenika), a što mu je bila obveza sukladno članku 16. stavku 1. ZSSI-a. Dužnosnik do donošenja predmetne Odluke nije prenio upravljačka prava na društvu AQUAESTIL PLUS d.o.o., dok je za društvo AQUAESTIL PPN d.o.o. utvrđeno kako su upravljačka prava prenesena na ………………………… dana 31. listopada 2017.g. Navedene okolnosti ukazuju na povrede članka 14. stavka 1. i članka 16. stavka 1. ZSSI-a te je odlučeno kao što je navedeno u točkama I. i II. izreke ovog akta.

Nadalje, Uvidom u izvadak iz Obrtnog registra Ureda državne uprave u Karlovačkoj županiji utvrđeno je da je pod matičnim brojem obrta 90101367 upisan obrt naziva: Obrt za obradu i presvlačenje metala, METALIZACIJA BASAR, Stjepan Basar, Ozalj, Zajačko selo 35, skraćeni naziv: METALIZACIJA BASAR. U izvatku iz obrtnog registra navedeno je kako za obrt upisan izdvojeni pogon s poslovođom na drugoj adresi (Kolodvorska BB), dok na glavnom pogonu nije upisan poslovođa. Vlasnik obrta je dužnosnik Stjepan Basar.

Člankom 4. stavkom 4. ZSSI-a propisano je da su poslovni subjekti u smislu tog Zakona između ostalog i obrtnici i nositelji samostalnih djelatnosti i članovi drugih poslovnih subjekta osnovanih na temelju zakona.

Člancima 22. i 23. Zakona o obrtu („Narodne novine“, broj 143/13.) propisano je da se obrt može obavljati u više izdvojenih pogona koji moraju udovoljavati uvjetima iz članka 11. toga Zakona. Pod izdvojenim pogonom podrazumijeva se jedan ili više međusobno odvojenih prostora u kojima se obavlja obrt ili koji služi za obavljanje obrta, a nalazi se izvan sjedišta obrta. U svakom izdvojenom pogonu obrtnik koji obavlja slobodni obrt dužan je imenovati poslovođu koji mora ispunjavati uvjete iz članka 8. stavka 1. točke 1. i članka 9. stavka 2. toga Zakona.

Člankom 28. stavkom 1. istog Zakona propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane navedenim Zakonom.

S obzirom da se obrtnici smatraju poslovnim subjektima u smislu ZSSI-a, dužnosnici sukladno članku 14. stavku 1. ZSSI-a, ne mogu obavljati poslove upravljanja obrtom. Budući da u Obrtnom registru nije upisan podatak da je upravljanje obrtom METALIZACIJA BASAR u vlasništvu dužnosnika Stjepana Basara preneseno na poslovođu, već da je poslovođa imenovan samo za izdvojeni pogon, Povjerenstvo je utvrdilo kako je dužnosnik Stjepan Basar istovremeno uz obnašanje dužnosti zamjenika gradonačelnika Grada Ozlja obavljao i poslove upravljanja obrtom Obrt za obradu i presvlačenje metala, METALIZACIJA BASAR u vlasništvu dužnosnika, i to u razdoblju od stupanja na dužnost 8. lipnja 2017.g, čime je počinio povredu članka 14. stavka 1. ZSSI-a te je odlučeno kao u točki III. izreke Odluke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. i 16.st.1. ZSSI-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da je dužnosniku utvrđeno više povreda ZSSI-a.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje više sankcije unutar propisanog raspona, Povjerenstvo je cijenilo vremenski raspon povrede, kao i činjenicu da se dužnosnik do donošenja predmetne Odluke nije razriješio navedene situacije te da je počinio više povreda. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo okolnost da dužnosnik dužnost zamjenika gradonačelnika Grada Ozlja obnaša kao volonter.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 4.000,00 kn, koja će trajati 4 mjeseca te će se izvršiti u 4 uzastopna mjesečna obroka, svaki u pojedinačnom iznosu od 1.000,00 kn.

S obzirom da se dužnosnik Stjepan Basar u trenutku donošenja predmetne Odluke i dalje nalazi u povredi članka 14. stavka 1. ZSSI-a i članka 16. stavka 1. ZSSI-a te s obzirom da je člankom 20. stavkom 3. ZSSI-a propisano kako obveze koje za dužnosnika proizlaze iz članaka 7., 8., 9., 14. i 17. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti, Povjerenstvo je odlučilo kao u točki V. izreke ove odluke.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Stjepan Basar, poštom osobno na adresu punomoćnika
2. Objava na internetskoj stranici Povjerenstva
3. Pismohrana